На основу члaна 39., тачка 6. Статута Града Сомбора („Службени лист града Сомбора“, број 2/2019) и члана 115. став 5. Закона о националним саветима националних мањина („Службени гласник РС“, број: 72/09, 20/14-одлука УС, 55/14 и 47/18), Скупштина града, на седници одржаној 2019. године, донела је

**ОДЛУКУ**

**О КРИТЕРИЈУМИМА ЗА РАСПОДЕЛУ СРЕДСТАВА ИЗ БУЏЕТА ГРАДА СОМБОРА ЗА ФИНАНСИРАЊЕ РАДА НАЦИОНАЛНИХ САВЕТА НАЦИОНАЛНИХ МАЊИНА**

Члан 1.

Овом Одлуком (у даљем тексту: Одлука) уређују се начин и критеријуми расподеле средстава из буџета Града Сомбора за финансирање рада националних савета националних мањина (у даљем тексту: национални савети).

Члан 2.

Право на доделу средстава имају национални савети који својим радом и активностима штите и доприносе развоју националних интереса националних мањина у граду Сомбору, а испуњавају један од следећих услова :

- имају седиште на територији града Сомбора

- број припадника националне мањине коју они представљају на територији града Сомбора, чини 10% од укупног становништва према званичним подацима Републичког завода за статистику, на основу последњег пописа становништва

- представљају националне мањине чији је језик у службеној употреби на територији града Сомбора

- је Одлуком Скупштине града Сомбора утврђено да je установа културе и образовања од посебног значаја за очување, унапређење и развој културне посебности и очување националног идентитета националне мањине и да национални савет учествује у управљању.

Члан 3.

Средства за финансирање рада националних савета националних мањина обезбеђују се у буџету града Сомбора.

Члан 4.

Средства за рад националних савета, додељују се тако што се 50% од укупно расположивих средстава распоређује у једнаким деловима свим националним саветима који испуњавају један од услова из члана 2.ове Одлуке, док се преосталих 50% , распоређује у складу с критеријумима и на начин утврђен одредбама ове Одлуке.

Члан 5.

Остатак средстава за рад националних савета распоређује се према следећим критеријумима:

- процентуално учешће поједине националне мањине у укупном становништву према званичним подацима Републичког завода за статистику, на основу последњег пописа становништва у граду Сомбору

- број насељених места у којима су језик и писмо националне мањине у службеној употреби на територији града Сомбора

- број установа у области културе и образовања које су од посебног значаја за очување, унапређење и развој културне посебности и очување националног идентитета националне мањине у којима национални савет учествује у управљању.

Члан 6.

Применом критеријума из члана 5.ове Одлуке, утврђује се следећи распоред преосталих 50% средстава:

- 50% средстава се додељује националном савету националне мањине која има највећи број припадника у укупној популацији града Сомбора

- 30% средстава додељује се у једнаким деловима националним саветима националнух мањина чији је језик у службеној употреби на територији града Сомбора

- 20% средстава, у једнаким деловима националним саветима националних мањина који учествују у управљању у установама културе и образовања које су од посебног значаја за очување, унапређење и развој културне посебности и очување националног идентитета националне мањине- националне заједнице.

Члан 7.

Решење о распоређивању и висини додељених средстава националним саветима, доноси Градоначелник града Сомбор, уз претходно прибављено мишљење Савета за међунационалнеодносе.

Решење из става 1. овог члана је коначно и против њега се не може употребити правно средство.

Градоначелник града Сомбора закључује Уговоре о финансирању делатности Националних савета са предсдником националног савета.

Члан 8.

Одељење за финансије преноси додељена средства на рачуне националних савета, у складу с динамиком прилива средстава у буџет града Сомбора.

Члан 9.

Национални савети националних мањина којима су одобрена средства су у обавези да иста користе за унапређење положаја националне мањине, очување, унапређење и развој културе и очување националног идентитета, остваривање права на образовање и васпитање, као и јавно информисање на језику националне мањине на територији града Сомбора, те да за додељена средства сачине финансијски план коришћења из кога ће се видети наменски утрошак средстава.

Национални савети националних мањина су дужни да на финансијски план прибаве сагласност Савета за међунационалне односе града Сомбора.

Уколико Савет за међунационалне односе не да сагласност на финансијски план коришћења одобрених средстава, национални савет је дужан да исти ревидира.

Члан 10.

Национални савети су у обавези да поднесу Захтев за пренос средстава Одељењу за друштвене делатности који мора да буде у сагласности са финансијским планом одобрених финансијских средстава.

Национални савети су у обавези да на крају календарске године, поднесу Одељењу за друштвене делатности извештај о утрошку и коришћењу додељених средстава.

Образац извештаја из става 2. овог члана утврдиће Градско веће града Сомбора.

Члан 11.

Ова Одлука ступа на снагу осмог дана од дана објављивања у "Службеном листу града Сомбора".

ПРЕДСЕДНИК ГРАДСКОГ ВЕЋА

Душанка Голубовић